**Heidi Weng** (sündinud 20. juulil 1991 Ytre Enebakkis) on Norra murdmaasuusataja ja mäkkejooksja. Ta on kolmekordne maailmameister (2013 ja 2015 teatesõidus, 2017 sprinditeates).

Ta kuulub spordiklubisse IL i BUL. Ta on võitnud olümpiamängudelt ühe pronksmedali, maailmameistrivõistlustelt kolm kuldmedalit, kaks hõbemedalit ja ühe pronksmedali ning on maailma karikasarjas võitnud 11 etappi.

2016–2017 võitis ta kolmanda norralannana Tour de Ski. 2017–2018 tuli ta teist korda Tour de Ski võitjaks. Hooaegadel 2016–2017 ja 2017–2018 on ta tulnud maailma karikasarja üldvõitjaks, samuti võitis ta mõlemal hooajal väikese karika tavadistantside arvestuses.

Sportlaskarjäär
---------------

### Murdmaasuusatamine

Weng osales maailma karikasarjas esimest korda 21. novembril 2009 Beitostølenis, kus ta jäi 10 km vabastiilis 39. kohale. Järgmisel aastal oli Weng juunioride maailmameistrivõistlustel Hinterzartenis vabatehnikasprindis seitsmes. 5 km klassikasõidus oli ta samuti seitsmes ja 10 km suusavahetusega sõidus teine. Norra naiskonnaga võitis Weng teatesõidus kuldmedali. Esimest korda sõitis ta MK-punktidele 13. märtsil 2010 Oslos, kus saavutas 30 km vabastiilis 23. koha.

2011. aasta juunioride maailmameistrivõistlustel Otepääl võitis ta viie km vabastiilis pronksmedali ja 10 km suusavahetusega sõidus kuldmedali. Ta osales ka teatesõidus kuldmedali võitnud Norra naiskonnas. 2010.–2011. aasta maailma karikasarja viimastel etappidel sai ta Lahtis 10 km jälitussõidus 19. koha ja Stockholmis klassikasprindis 28. koha. Kahes jälitussõidus Falunis sai ta mõlemas 16. koha. Maailma karikasarja finaali viimases sõidus sai ta 18. koha, ja MK-sarja lõplikus paremusjärjestuses oli ta 59.

2011.–2012. aasta maailma karikasarja avaetapil Sjusjøenis sai Weng 10 km vabastiilis karjääri parima, 13. koha. Kuusamos oli ta lõppkoht 16. Davosis oli ta 15 km vabastiilis üheksas ja järgmisel päeval vabatehnikasprindis kuues. Weng katkestas Tour de Ski 4. jaanuaril, olles üldarvestuses 32. kohal. Tour de Ski sprindidistantsidel oli tema kohad 12. ja 14. 12. veebruaril sõitis Weng Nové Městos teatesõidus Norra teise naiskonnaga välja kolmanda koha, mis oli Wengi esimene poodiumikoht MK-sarjas. Esimest korda jõudis Weng poodiumikohale individuaalalal 3. märtsil Lahtis, kui oli suusavahetusega jälitussõidus kolmas. MK-sarja finaalis Falunis oli ta 10 km klassikas teine ja 10 km suusavahetusega jälitussõidus kolmas ning sai üldkokkuvõttes Marit Bjørgeni järel teise koha. Maailma karikasarja arvestuses oli ta kümnes. Norra meistrivõistlustel võitis ta paarissprindis koos Martine Ek Hageniga kulla.

2012.–2013. aasta maailma karikasarja ajaks oli Weng jõudnud Norra A-meeskonda. Ruka miniturniiril sai Weng kolmanda koha. Tour de Ski vabatehnikasprindis Val Müstairis oli Weng kolmas. Tuuri lõppkohaks jäi tal kuues, kusjuures viimasel etapil sai ta kolmanda koha. La Clusaz's kuulus Weng esikoha saanud Norra teatenaiskonda. 2013. aasta maailmameistrivõistlustel Val di Fiemmes võitis Weng 15 km suusavahetusega sõidus pronksmedali; norralased saavutasid sel alal nelikvõidu. Norra naiskonnaga võitis Weng teatesõidus kuldmedali. 30 km klassikasõidus lõpetas Weng neljandana ja 10 km vabatehnikasõidus oli ta kuues. MK-etapil Lahtis lõpetas ta 10 km klassikasõidu kolmanda kohaga. Vabatehnikasprindis Drammenis sai ta teise koha. MK-sarja finaalis Falunis oli Wengi lõplik koht neljas, parima saavutusena oli ta 10 km klassikasõidus kolmas. Maailma karikasarja arvestuses oli ta viies.

2013.–2014. aasta maailma karikasarja avaetapil Kuusamos oli Weng üheksas. MK-etapil Lillehammeris oli ta 10 km klassikasõidus kuues ja kuulus võidukasse Norra teatenaiskonda. Tour de Skil oli ta lõppkoht kolmas; Norra sai siis kolmikvõidu. 2014. aasta taliolümpiamängudel Sotšis võitis Weng võitis 15 km suusavahetusega sõidus pronksmedali. Teatesõidus sai ta viienda, 10 km klassikasõidus üheksanda ja 30 km vabatehnikasõidus 19. koha. Falunis peetud MK-sarja finaalis jäi Wengi lõppkohaks kolmas. Maailma karikasarja arvestuses oli ta neljas.

2014.–2015. aasta maailma karikasarja kolmepäevasel tuuril Lillehammeris saavutas Weng kolmanda koha. Tuuri vabasprindis ja 5 km vabatehnikas oli ta kolmas ning 10 km klassikas viitstardis teine. MK-etapil Davosis oli ta 10 km vabatehnikasõidus kolmas. 2015. aasta Tour de Skil saavutas ta üldjärjestuses kolmanda koha. 2015. aasta maailmameistrivõistlustel Falunis tuli ta teatesõidus teist korda maailmameistriks ja oli 15 km suusavahetusega sõidus seitsmes. Märtsis tuli Weng MK-etappidel teisele kohale Lahtis 10 km klassikas ja Drammenis klassikasprindis. Üldkarika ja tavadistantside karika arvestuses oli ta kolmas ning sprindikarika arvestuses viies. 2015. aasta Norra meistrivõistlustel võitis ta 15 km suusavahetusega sõidus kuldmedali ja 10 km vabatehnikasõidus pronksmedali.

Esimese võidu MK-sarjas sai ta 2016. aasta Tour de Ski etapil 10 km vabatehnikasõidus ühisstardist 9. jaanuaril Val di Fiemmes.

2016. aasta detsembris võitis ta Lillehammer Touri. See oli tema esimene suusatuurivõit.

2016–2017 võitis ta kolmanda norralannana Tour de Ski. Ta võitis Tour de Skil küll ainult ühe etapi, milleks oli viimane etapp Val di Fiemmel, 9 km mäkketõus.

2017. aastal Lahtis tuli ta koos Maiken Caspersen Fallaga sprinditeates maailmameistriks, kuldmedali võitis ta ka teatesõidus. 30 km vabatehnikasõidus sai ta pronksmedali. 10 km klassikas oli ta neljas ja 15 km suusavahetusega sõidus viies.

Hooajal 2016–2017 tuli ta maailma karikasarja üldvõitjaks, samuti võitis ta samal hooajal väikese karika tavadistantside arvestuses. Hooaja jooksul võitis ta kolm etappi: 2. detsembril 2016 Lillehammeris klassikasprindis, 17. detsembril 2016 La Clusazis 10 km vabatehnikasõidus ühisstardist ning 8. jaanuaril 2017 Tour de Ski viimasel etapil 8. jaanuaril 2017 Val di Fiemmes 9 km vabatehnikas. Ta võitis hooaja raames kavas olnud Lillehammeri suusatuuri ja Tour de Ski. Hooajal finaaltuuril saavutas ta Marit Bjørgeni järel teise koha.

Hooajal 2017–2018 tuli ta teist maailma karikasarja üldvõitjaks, kuigi edestas lõpuks ameeriklannat Jessica Digginsit kõigest 40 punktiga. Hooaja ainsad etapivõidud tulid Tour de Skilt, mille ta samuti teist korda järjes võitis. Võrreldes eelmiste hooaegadega näitas Weng märkimisväärselt kehvemaid tulemusi sprindis, kui jõudis hooaja jooksul sprindietapil finaali vaid korra ja seda 20. jaanuaril klassikasprindis Planica, kui sai kuuenda koha.

2018. aasta taliolümpiamängudel sai ta 30 km klassikatehnikas kaheksanda koha. Teatesõitu teda ei valitudki.

### Mäkkejooks

Weng saavutas 2010. aasta mäkkejooksu maailmameistrivõistlustel Kamnikis Sloveenias juunioride 4,5 kilomeetrisel jooksul neljanda koha. Norra meistrivõistlustel võitis ta 2010. aastal juunioride klassis esikoha, oli 2011. aastal naiste arvestuses teine ning tuli 2014. aastal Norra meistriks.

Saavutused
----------

###  Olümpiamängudel

* 2014 Venemaa Sotšis
	+ pronksmedal suusavahetusega sõidus

### Maailmameistrivõistlustel

* 2013 Itaalia Val di Fiemmes
	+ Kuld **maailmameister** teatesõidus
	+ Pronks pronksmedal 15 km suusavahetusega sõidus
* 2015 Rootsi Falunis
	+ Kuld **maailmameister** teatesõidus
* 2017 Soome Lahtis
	+ Kuld **maailmameister** sprinditeates (koos Maiken Caspersen Fallaga)
	+ Kuld **maailmameister** teatesõidus
	+ Hõbe hõbemedal 30 km vabatehnikasõidus
* 2019 Austria Seefeldis
	+ Hõbe hõbemedal 4×5 km teatesõidus

### Juunioride maailmameistrivõistlustel

* 2010 Saksamaa Hinterzartenis
	+ Kuld **juunioride maailmameister** teatesõidus
	+ Hõbe hõbemedal suusavahetusega sõidus
* 2011 Eesti Otepääl:
	+ Kuld **juunioride maailmameister** suusavahetusega sõidus
	+ Kuld **juunioride maailmameister** teatesõidus
	+ Pronks pronksmedal 5 km vabastiilis

### Maailma karikasarjas

Heidi Weng on individuaalarvestuses osalenud (seisuga 28. veebruar 2019) 203 maailma karikasarja etapil ja jõudnud esikolmikusse 82 korral ning võitnud 11 korral.

#### Maailma karikasarja etapivõidud

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

|
|  |
Maailma karikasarja etapivõidud| Jrk-nr | Aasta | Kuupäev | Koht | Riik | Ala |
| --- | --- | --- | --- | --- | --- |
| **1.** | 2016 | 4. detsember | Lillehammer |  Norra | Lillehammer Tour (26 km) |
| **2.** | 2016 | 17. detsember | La Clusaz |  Prantsusmaa | 10 km vaba |
| **3.** | 2017 | 8. jaanuar |  |  | Tour de Ski (50,5 km) |
| **4.** | 2018 | 7. jaanuar |  |  | Tour de Ski (50,5 km) |

 | 

|
|  |
Etapivõidud suusatuuridel| Jrk-nr | Aasta | Kuupäev | Koht | Riik | Ala |
| --- | --- | --- | --- | --- | --- |
| **1.** | 2016 | 9. jaanuar | Val di Fiemme |  Itaalia | 10 km vaba |
| **2.** | 2016 | 5. märts | Québec |  Kanada | 10 km vaba jälitussõit |
| **3.** | 2016 | 9. märts | Canmore |  Kanada | Suusavahetusega sõit |
| **4.** | 2016 | 2. detsember | Lillehammer |  Norra | klassikasprint |
| **5.** | 2017 | 8. jaanuar | Val di Fiemme |  Itaalia | 9 km vaba |
| **6.** | 2018 | 6. jaanuar | Val di Fiemme |  Itaalia | 10 km klassika |
| **7.** | 2018 | 7. jaanuar | Val di Fiemme |  Itaalia | 9 km vaba |

 |

#### Koht MK-sarja paremusjärjestuses

| Hooaeg | **Üldkarikas** | Tavadistantside karikas | Sprindi-karikas | Tour de Ski |
| --- | --- | --- | --- | --- |
| Koht | Punkte | Koht | Punkte | Koht | Punkte |
| 2009–2010 | 110. | 8 | 87. | 8 | – | – | – |
| 2010–2011 | 59. | 59 | 49. | 30 | 83. | 3 | – |
| 2011–2012 | 10. | 785 | 10. | 429 | 21. | 166 | – |
| 2012–2013 | 5. | 1085 | 4. | 526 | 13. | 179 | 6. |
| 2013–2014 | 4. | 951 | 5. | 448 | 27. | 85 | 3. |
| 2014–2015 | 3. | 1332 | 3. | 692 | 5. | 280 | 3. |
| 2015–2016 | 3. | 2172 | 2. | 1145 | 4. | 409 | 3. |
| 2016–2017 | 1. | 2032 | 1. | 951 | 4. | 321 | 1. |
| 2017–2018 | 1. | 1476 | 1. | 818 | 15. | 132 | 1. |

Isiklikku
---------

Tal oli pikka aega suhe murdmaasuusataja Emil Iverseniga. Tema õde on Mereta ja vanemad Mai-Bente ja Ole-Morten. Mõlemad tema vanemad olid lootustandvad sportlased. Weng harjutab koos perega. Nii ema kui ka õde on võitnud Norra meistrivõistlustel mäkkejooksus medaleid. Tema nõbu ja lapsepõlvesõber on Martine Ek Hagen.

Viited
------

1. ↑  "Weng dropper ferien og øker treningen" (norra). oblad.no. 06.03.2014.
2. 1 2 3 4 5 6 7 8 9 10 11 12 13 14 15 16 17  "Cross-Country - Athlete:Heidi Weng" (inglise). fis-ski.com. Originaali arhiivikoopia seisuga 27.02.2014. Vaadatud 06.03.2014.
3. ↑  "Suusavahetusega sõidu kaksikvõit läks Norrasse". valgamaalane.ee. Vaadatud 10.03.2014.
4. ↑  "Norsk gull i jentestafetten i junior-VM" (norra). adressa.no. Originaali arhiivikoopia seisuga 22.02.2014. Vaadatud 08.03.2014.
5. 1 2 3 4  "World Cup – Standings" (inglise). fis-ski.com. Vaadatud 23. märtsil 2015.
6. ↑  "Heidi Weng bryter Tour de Ski" (inglise). tv2.no. Vaadatud 10.03.2014.
7. ↑  "Naisten hiihto yhden maan näytöstä Salpausselällä" (soome). mtv3.fi. Vaadatud 10.03.2014.
8. ↑  "Marit Björgenille juhlapäivä hiihdossa" (soome). mtv3.fi. Vaadatud 10.03.2014.
9. ↑  "BUL og Rustad vann lagsprinten i NM" (norra). nrk.no. Vaadatud 10.03.2014.
10. ↑  "Norjan hiihtomaajoukkueet kaudelle 2012–2013" (soome). hevoskuuri.fi. Originaali arhiivikoopia seisuga 11.03.2014. Vaadatud 11.03.2012.
11. ↑  "Winner Of The Day" (PDF) (inglise). fis-ski.com. Originaali (PDF) arhiivikoopia seisuga 23.01.2013. Vaadatud 11.03.2014.
12. ↑  "Võimas Bjørgen teenis kümnenda MM-kulla, Norrale nelikvõit". sport.postimees.ee. Vaadatud 11.03.2014.
13. ↑  "Naiste teatesõidus võimutses taas Norra, Eesti sai 13. koha". sport.postimees.ee. Vaadatud 11.03.2014.
14. ↑  "Johaug tõi Norrale ajaloolise Tour de Ski esikoha". sport.err.ee. Vaadatud 11.03.2014.
15. ↑  "Heidi Weng vant bronse" (inglise). nrk.no. Vaadatud 11.03.2014.
16. ↑  "Gasgazghi and Mayr take World Mountain Running titles in Kamnik" (norra). iaaf.org. Vaadatud 07.03.2014.
17. ↑  "Den helt uventede suksessen" (norra). langrenn.com. Vaadatud 13.03.2014.
18. ↑  "Nervøs av å bli sammenlignet med Northug" (norra). dagbladet.no. Vaadatud 13.03.2014.
19. ↑  Verdens beste tremenninger. *langrenn.com*. Kasutatud 23. märts 2015

Välislingid
-----------

|  |  |
| --- | --- |
|  | Pildid, videod ja helifailid Commonsis: **Heidi Weng** |

* Koduleht
* Heidi Weng FIS-i lehel
* Heidi Weng IL i BUL-i veebisaidil